**РАЙОННА ИЗБИРАТЕЛНА КОМИСИЯ 04 - ВЕЛИКО ТЪРНОВО ЗА ИЗБОРИТЕ ЗА НАРОДНИ ПРЕДСТАВИТЕЛИ НА 26 МАРТ 2017 г.**

**П Р О Т О К О Л № 13**

Днес, 02.03.2017 г. – 12:10 ч. Районна избирателна комисия в Община Велико Търново се събра на редовно заседание в състав:

Председател: Десислава Стефанова Йонкова

Зам.-председател: Виктор Добромиров Лясков

Секретар Христо Здравков Данев

Членове: 1. Красимира Илиева Петрова

2. Николина Красимирова Митева

3. Силвия Дечева Дечева

4. Николай Красимиров Илиев

5. Людмила Йорданова Николова-Кернова

6. Ивета Стоянова Кабакчиева

7. Иван Тихомиров Млъзев

8. Милен Христов Павлов

9. Йорданка Владимирова Христова

Председателят на комисията обяви, че по уважителни причини отсъства:

1. Шенгюл Хасан Сармахмудова

Комисията има необходимия кворум за вземане на решения. Председателят уведоми присъстващите членове на комисията, че заседанието ще се проведе при следния дневен ред, а именно:

Т.1. Жалби за непозволена предизборна агитация.

Т.2. Разни.

Комисията прие така предложения дневен ред. Пристъпи се към разглеждане на точките от приетия дневен ред.

т.1. Жалби за непозволена предизборна агитация - вх. № 124 / 01.03.2017 г. и вх. № 125 / 01.03.2017 г.

Председателят на комисията предложи за гласуване следния проект на решение:

**„РЕШЕНИЕ**

**№ 73**

**Велико Търново, 02.03.2017 г.**

**ОТНОСНО**: *Жалби за непозволена предизборна агитация*

В РИК-В.Търново са постъпили жалби от Валентин Ламбев – областен председател на БСП Велико Търново с вх. № 124 / 01.03.2017г. – 13,52 часа и от Деян Минков Хаджийски – упълномощен представител на ПП „ГЕРБ“ с вх. № 125 / 01.03.2017г. – 14,00 часа, в които се сочи, че на 01.03.2017г. преди обяд в СУ „Димитър Благоев“ – гр. Свищов, служител в училището Васил Божанов Трифонов, който е издигнат за кандидат за народен представител от КП „Реформаторски блок – Глас народен“ е разпространявал мартеници с надпис „ Реформаторски блок“ на лица, намиращи се в училището – служители и ученици. И в двете жалби се твърди, че това е грубо нарушение на чл. 182, ал.1 от Изборния кодекс. И към двете жалби са приложени доказателства – снимков материал, както и са посочени телефонни номера на свидетели очевидци, които да се разпитат по случая.

В изпълнение на правомощията си Председателят на РИК - В.Търново се свърза по телефона с посочените за свидетели лица – Мариета Николова – учител/ръководител компютърни кабинети/ в учебното заведение и Добромир Петров Маринов – охрана в учебното заведение, които заявиха, че наистина на посочената дата лицето Васил Божанов Трифонов, който е служител в учебното заведение им е раздал мартеници с посочената символика – наименование на политическа сила и номер от бюлетина. Проведен е и разговор с Цветанка Кирова - Директор на СУ „Димитър Благоев“ – гр. Свищов, която потвърди, че трите посочени лица са служители в учебното заведение.

Районната избирателна комисия извърши служебна проверка относно статута на учебното заведение, при което се установи, че същото е общинско. От събраните доказателства се установи по безспорен начин, че лицето Васил Божанов Трифонов, който е регистриран под № 5 като кандидат за народен представител от КП „Реформаторски блок – Глас народен“ в изборите насрочени на 26.03.2017 г. работи в учебното заведение като „администратор компютърни системи“ и на 01.03.2017 г. е раздал в общинското учебно заведение мартеници с надпис „Реформаторски блок“ и посочен номер 21.

Раздадената мартеница, с надпис „Реформаторски блок“ и посочен номер, съответстващ на номер в бюлетината за изборите за народни представители на 26.03.2017 г. на регистрирана КП, представлява агитационен материал по смисъла на § 1, т.17 от Допълнителните разпоредби на ИК и същият съдържа призив за подкрепа на коалиция при участие в избори, с оглед посочения номер в бюлетината, който обаче не отговаря на изискванията на чл. 183 ал. 2 от ИК.

Така извършеното от лицето действие представлява нарушение на забраната на чл. 182 ал. 1 от ИК, както и въведеното в чл. 183 ал.2 от ИК изискване, на което следва да отговарят агитационните материали.

Районната избирателна комисия счита, че е налице извършено нарушение от лицето Васил Божанов Трифонов на основание чл. 182 ал. 1 от ИК.

С оглед изложеното, Районна избирателна комисия Велико Търново, на основание чл. 72, ал.1, т.20 от Изборния кодекс

**Р Е Ш И:**

УСТАНОВЯВА нарушение на чл. 182 ал. 1 от ИК извършено от лицето Васил Божанов Трифонов, издигнат за кандидат за народен представител от КП „Реформаторски блок – Глас народен“, извършено на 01.03.2017 г. в сградата на СУ“Димитър Благоев“ гр. Свищов – общинско учебно заведение.

ЗАДЪЛЖАВА Председателя на РИК - В.Търново да състави акт за установяване на административно нарушение /АУАН/ на лицето Васил Божанов Трифонов, с ЕГН --, с постоянен адрес ------.

След съставяне на АУАН, същият да се изпрати на Областен управител – Велико Търново за съставяне на Наказателно постановление.

Настоящото решение подлежи на обжалване в тридневен срок от по-късното по ред, обявяване / публикуване, пред ЦИК - гр.София.**“**

Комисията гласува както следва:

Председател: Десислава Стефанова Йонкова - за

Зам.-председател: Виктор Добромиров Лясков - против

Секретар Христо Здравков Данев - за

Членове: 1. Красимира Илиева Петрова - за

2. Николина Красимирова Митева - за

3. Силвия Дечева Дечева - за

4. Николай Красимиров Илиев - за

5. Людмила Йорданова Николова-Кернова - за

6. Ивета Стоянова Кабакчиева - за

7. Иван Тихомиров Млъзев - против

8. Милен Христов Павлов - за

9. Йорданка Владимирова Христова – за

Гласувалият против - Виктор Лясков, заяви, че съобразно Параграф 1, т.17 на Изборния кодекс, счита, че посочената мартеница не представлява форма на агитационен материал, тъй като не съдържа призив за подкрепа на издигнат от партия или коалиция кандидат.

Решението беше взето в 12:15 ч.

Председателят закри заседанието.

**Председател:**

/ Десислава Йонкова /

**Секретар:**

/ Христо Данев /